
Primjedbe na prijedlog izmjena i dopuna Pravilnika o stalnim sudskim tumačima


- UVJETI ZA OBAVLJANJE POSLOVA STALNIH SUDSKIH TUMAČA

Članak 2. točka 2. 

„2. da ima završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij.“
Studij čega? Ova je odredba neprecizna te je na ovaj način, primjerice, osoba koja završi studij tjelesne kulture automatski ispunila taj uvjet za imenovanje sudskim tumačem, i to odmah po završetku studija, s 21-22 godine života i bez ikakvog dodira s jezičnim područjem i radnog iskustva u struci? To nije realno, te bi bilo korisnije u odredbu staviti „studij odnosnog jezika ili pet godina radnog iskustva u struci“, čime bi se osigurao zamjetan iskorak prema osiguranju neophodne stručne razine: sveučilišna naobrazba za jezike za koje ona postoji, te stvarno iskustvo za jezike kod kojih u RH nije realno očekivati dostupnost sveučilišnog studija a u stvarnosti se javlja realna potreba za njima (parsi, paštu…) kao i u slučaju usko specijaliziranih stručnih područja čijom terminologijom suvereno vladaju dugogodišnji iskusni djelatnici obrazovne razine eventualno niže od sveučilišne, kad za to postoji stvarna životna potreba.
· ZDRAVSTVENA SPOSOBNOST
Ad članak 2. točka 5. (vezano čl. 3. t.2.; čl. 13. t. 3.) 
"Za stalnog sudskog tumača  može se imenovati osoba koja ispunjava sljedeće uvjete:

(…) 5. da je zdravstveno sposobna za obavljanje poslova stalnog sudskog tumača."

Uvjetovanje rada sudskog tumača dokazivanjem zdravstvene sposobnosti nema nikakve posebne svrhe ni opravdanja s obzirom na uvjete rada istih. Primjerice, povišeni tlak, dijabetes, početak očne mrene, sindrom karpalnog tunela, poodmakla životna dob ili tjelesni hendikep nisu razlozi da jezično stručna osoba ne prevede i ovjeri prijevod nekog dokumenta. Ovakva odredba nepotrebno je ograničavanje prava na rad i stvaranje dodatnog troška sudskim tumačima, i to u situaciji u kojoj se zadržavaju iste desetljećima stare tarife za rad sudskih tumača. Osim toga, sudskim tumačima koji su u radnom odnosu ona je i suvišna, jer su za zaposlenje ionako morali priložiti liječničku svjedodžbu.
· OSIGURANJE OD ODGOVORNOSTI 

Članak 2. točka 6. (vezano čl. 9.; čl. 15. al. 8.; čl. 25. t. 2.) 

"Za stalnog sudskog tumača  može se imenovati osoba koja ispunjava sljedeće uvjete:

(…) 6. da ima sklopljen ugovor o osiguranju od odgovornosti za obavljanje poslova stalnog sudskog tumača.

Uvjetovanje osiguranja ovakvom odredbom puki je prijenos iz nekih stranih pravnih sustava, bez korisne svrhe i opravdanja u RH. Rad sudskih tumača nije djelatnost kritične naravi za širu zajednicu, primjerice, poput rada odvjetnika, liječnika ili arhitekata, koji je posebno zakonodavno uređen što je dovelo i do prakse sklapanja osiguranja od profesionalne odgovornosti. Sudskim tumačima to je puko nametanje dodatnih troškova premije osiguranja bez valjanog uporišta, tim prije što prijedlog pravilnika na taj način uvodi novi trošak dok tarife za rad sudskih tumača ostavlja na istoj razini na kojoj su bile i prije petnaestak ili više godina. Naposljetku, ali ne i najmanje važno, ovakvom nepotrebnom obvezom izvučenom iz konteksta pravnog sustava, a bez druge prateće pravne regulative kakva postoji u sustavima iz kojih se kopira ova odredba, otvaraju se vrata opravdanim i neopravdanim tužbama za naplatu stvarne ili izmišljene štete, upravo se pozivaju veći i moćniji klijenti da pokušaju iskoristiti i najmanju pravnu mogućnost za materijalni probitak na štetu sudskih tumača, što je svakodnevna pojava u sustavima iz kojih je kopirana ova odredba. 

-     POSTUPAK IMENOVANJA


Članak 4. t. 3 i 4; članak 8. t. 1

„3. Kandidata koji zadovolji na provjeri znanja iz stavka 1. ovoga članka predsjednik županijskog suda uputit će na stručnu obuku u jednu od strukovnih udruga stalnih sudskih tumača. 

Najprije se provjerava znanje kandidata, pa ako zadovolji, onda ga se upućuje na obuku? A tko onda provjerava rezultate obuke i jesu li primjereni plaćenoj naknadi? To je izvrnuti redoslijed i konfuzija u pojmovima. Ovdje postoji više mogućnosti: da se kandidata najprije uputi na obuku, pa onda na provjeru znanja, ili da se kandidata koji NE zadovolji na provjeri znanja uputi na obuku prije ponovne provjere znanja. K tomu, zašto se pravilnikom propisuje obvezatnost obuke kod neke od strukovnih udruga, a ne primjerice na sveučilištu? Monopol je sam po sebi vrsta zloporabe u uvjetima slobodnog tržišta, a budući da se odredbom ne propisuje ništa vezano uz naknadu za navedenu obuku, kandidatima za sudske tumače se već prije samog početka djelatnosti izgledno stvara trošak i to u neutvrđenoj visini, što nije fer, a postavlja se i pitanje zakonitosti takvog postupka. Općenito, postoje seminari, tečajevi, radionice za stručnu obuku prevoditelja na slobodnom tržištu kojima nitko nije propisao monopol službenim propisom, ali ih svejedno mnogi, osobito mladi, aktualni i budući prevoditelji rado pohađaju i plaćaju od svoje volje i prema zakonima ponude i potražnje, kako to i priliči realnosti u kojoj živimo, nasuprot anakronoj monopolizaciji. Ova odredba, osim što je konfuzna, također je nepotrebna. Mladi, neiskusni kandidati za sudske tumače praktično su i bez nje gotovo prinuđeni investirati u takvu stručnu obuku radi svoje osobne konkurentnosti na tržištu rada, a zato jer ponuda baš nije prevelika (čemu dijelom doprinosi i ovako propisan „monopol“) ionako su upućeni na tečajeve strukovnih udruga.  

- DUŽNOSTI STALNIH SUDSKIH TUMAČA

Članak 20. točka 4.

„4. ...Na naslovnoj stranici se navodi naslov prevedenog djela.“

Djela su često dokumenti i druga pismena ili dijelovi istih bez naslova, pa ova odredba može stvarati poteškoće. U tom smislu moglo bi je se malo preciznije definirati, ali s obzirom na to da je ovjereni prijevod ionako više nego dostatno i nedvojbeno pa i redundantno identificiran potpisima, parafima, paginacijom i brojem ovjere te uvezom jamstvenikom s naljepnicom sudskog tumača, ova odredba zapravo je suvišna jer se njome ništa ne postiže što već nije riješeno, pa ju je zbog dvojbene upotrebljivosti najbolje izostaviti.
· SLUŽBENA ISKAZNICA
Članak 36. do 39.

Uvođenje "službene" iskaznice suvišno je i nepotrebno. Postoji rješenje predsjednika županijskog suda o imenovanju temeljem kojega se izrađuje pečat te kojim se dokazuje status sudskog tumača. Izrada posebne iskaznice ništa ne pridonosi tom činjeničnom stanju, a uvodi dodatni trošak sudskim tumačima te dodatni posao sudu oko izdavanja, evidentiranja, praćenja, sankcioniranja itd. Istu funkciju identificiranja, a uz beznačajan trošak i bez dodatnih poslova i kompliciranja odavno već vrlo učinkovito obavlja "neslužbena" posjetnica ili vizit karta. Uvođenje dodatnih troškova sudskim tumačima uz zadržavanje desetljećima starih tarifa za naknade za njihov rad nije fer niti je prihvatljivo.

